लघुकथा लेखकों की भीड़ के तितर -बितर हो जाने पर बहुत कम लेखक ऐसे बचे जिन्हें लघुकथा की शक्ति में पूरा विश्वास था। वे पूरे सामर्थ्य व निष्ठा से लघुकथा की विकास–यात्रा में डटे रहे। पंजाब जैसे अहिंदी–भाषी राज्य में ऐसे लेखकों की संख्या हाथों की कुल उंगलियों जितनी भी नहीं रही। इन शेष बचे लेखकों में डा. सुरेन्द्र मंथन का नाम सम्मान से लिया जाता है। प्रादेशिक व राष्ट्रीय स्तर पर उनकी साहित्यिक पहचान है। डा. सुरेन्द्र मंथन ने अपने लेखन की शुरूआत वर्ष 1961 में लघुकथा एवं कहानी से एक साथ की। उनकी दो लघुकथाएँ उसी वर्ष एक दैनिक में प्रकाशित हुई। इस बीच उनका अधिक ध्यान कहानी–लेखन पर केंद्रित रहा। वर्ष 1972 में लघुकथा विधा के प्रबल समर्थक एवं नामवर लेखक रमेश बतरा के सम्पर्क में आने पर उन्होंने फिर लघुकथा लेखन की ओर रुख किया। फिर उन्होंने नियमित रूप से लघुकथाएँ लिखीं। हिंदी साहित्य में ऐसे लेखक बहुत कम मिलेगे ;जिन्होंने पूर्ण रूप से कहानी–लेखन में जुटने के पश्चात् लघुकथा–लेखन की ओर वापसी की हो। मेरे विचार में ऐसा इसलिए भी है कि कहानी–लेखन, लघुकथा–लेखन से बहुत भिन्न है। कहानी की तुलना जहाँ हम आठ सौ मीटर से लेकर पाँच किलोमीटर की दौड़ से ही की जा सकती है। सौ मीटर की दौड़ कठिन होती है। किसी भी धावक के लिए लंबी दौड़ व सौ मीटर की दौड़, दोनों में महारत हासिल करना लगभग असंभव ही माना जाता है। डा. मंथन लिखते हैं कि लघुकथा मंद–मंद बहती सरिता नहीं, पहाड़ी झरना है।